PSD Teleorman l-a criticat sâmbătă pe preşedintele Klaus Iohannis, susţinând că acesta „a renunţat în aceste momente la rolul de mediator”.

Organizaţia PSD Teleorman este în total dezacord cu ultimele declaraţii ale preşedintelui Klaus Iohannis privind evenimentele regretabile şi escaladarea violenţelor din seara zilei de 10 august 2018, din Piaţa Victoriei. Respectăm dreptul de a protesta al cetăţenilor români, drepturile şi libertăţile fundamentale ale omului, dar considerăm că suntem datori cu toţii să apărăm statul de drept, ordinea constituţională şi organismele de conducere democratice alese prin vot de majoritatea cetăţenilor români”, a scris preşedintele PSD Teleorman, Adrian Gâdea, pe Facebook.

El a adăugat că PSD Teleorman condamnă fără echivoc toate ieşirile deplasate din spaţiul public care suscită la violenţă.

„Organizaţia Partidului Social Democrat Teleorman condamnă fără echivoc toate ieşirile deplasate din spaţiul public care suscită la violenţă, atât ale preşedintelui Klaus Iohannis, care a renunţat în aceste momente la rolul de mediator, cât şi ale tuturor celor care îndeamnă sau justifică actele de violenţă îndreptate împotriva Guvernului României”, a transmis Adrian Gâdea, care face un apel la calm.



El a completat că PSD va rămâne un partid puternic. „Să nu uitaţi, domnule preşedinte Iohannis, că PSD-ul a fost întotdeauna cel mai puternic partid politic din România şi este în continuare, datorită liderilor săi puternici, datorită unei echipe bine închegate şi a unei conduceri bine organizate şi coordonate de preşedintele PSD, Liviu Dragnea, un lider autentic. Suntem ferm convinşi că dorinţa unora de a dezbina şi zgudui din temelii PSD-ul se va dovedi a fi, în final, un eşec total. PSD Teleorman reiterează sprijinul total faţă de Guvernul României şi nu se va abate nicio secundă de la obiectivele şi promisiunile pe care şi le-a asumat în campania electorală”, a mai scris liderul PSD Teleorman.

Sursa: Agerpres